J. Burian, poslanec: (2009-10-30):
Výbor Národnej rady Slovenskej republiky pre financie, rozpočet a menu ako gestorský výbor podáva spoločnú správu výborov Národnej rady Slovenskej republiky k vládnemu návrhu zákona o štátnom rozpočte na rok 2010 a k návrhu rozpočtu verejnej správy na roky 2010 – 2012. Predseda Národnej rady svojím rozhodnutím č. 1266 z 30. septembra 2009 pridelil vládny návrh o štátnom rozpočte výborom Národnej rady Slovenskej republiky, všetkým výborom okrem Mandátového a imunitného výboru Národnej rady Slovenskej republiky, Výboru Národnej rady Slovenskej republiky pre nezlučiteľnosť funkcií, Výboru Národnej rady Slovenskej republiky na preskúmavanie rozhodnutí Národného bezpečnostného úradu a Osobitného kontrolného výboru Národnej rady Slovenskej republiky na kontrolu Slovenskej informačnej služby, prerokováva iba kapitolu Slovenskej informačnej služby, a Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu. Výsledky prerokovania vládneho návrhu o štátnom rozpočte. Súhlas a odporúčanie schváliť návrh zákona o štátnom rozpočte bez pripomienok prijali výbor pre financie, rozpočet a menu, ústavnoprávny výbor, výbor pre pôdohospodárstvo, životné prostredie a ochranu prírody, výbor pre verejnú správu, výbor pre zdravotníctvo, výbor pre obranu a bezpečnosť, zahraničný výbor, výbor pre vzdelanie, mládež, vedu a šport, výbor pre ľudské práva, národnosti a postavenie žien a výbor pre sociálne veci a bývanie. Súhlas a odporúčanie schváliť návrh zákona o štátnom rozpočte s pripomienkami vyjadrili nasledovné výbory: výbor pre hospodársku politiku, platné uznesenie nebolo prijaté vo výbore pre kultúru a médiá a výbore pre európske záležitosti. K návrhu rozpočtu návrhy boli prerokované výbormi tak, ako je uvedené v spoločnej správe. A jednotlivé výbory prijali nasledovné, pripomienky a odporúčanie návrhu rozpočtových kapitol boli nasledovné: 1. návrh na zvýšenie výdavkov kapitol; návrh na zvýšenie kapitol bol – Slovenská akadémia vied zvýšiť o 10 mil. eur, 2. návrh na zvýšenie príjmov a výdavkov rozpočtu bol Úrad priemyselného vlastníctva Slovenskej republiky, kde boli dokonca aj vyššie príjmy zadefinované ako požadované výdavky, a 3. návrh na presun finančných prostriedkov bolo v rámci kapitoly Ministerstva kultúry Slovenskej republiky. Výbor Národnej rady Slovenskej republiky pre financie, rozpočet a menu ako gestorský výbor navrhol nasledovné hlasovanie: spoločne o bodoch 1 až 3 s návrhom gestorského výboru neschváliť. A gestorský výbor odporúča prípadné pozmeňujúce návrhy prednesené počas rozpravy a schválení zapracovať do uznesenia č. 2. Zároveň výbor určil poslancov Jozefa Buriana, Jozefa Lišku, Miroslava Jureňu, Borisa Hradeckého, Ivana Vargu a Michala Lukšu za spoločných spravodajcov výboru a ďalej navrhol vysloviť súhlas, aby predseda Najvyššieho kontrolného úradu Ján Jasovský mohol uviesť na schôdzi stanovisko Najvyššieho kontrolného úradu. Zároveň výbor poveril spoločného spravodajcu po prvé predniesť spoločnú správu výborov na schôdzi Národnej rady a po druhé navrhnúť Národnej rade postup pri hlasovaní o pozmeňujúcich a doplňujúcich návrhoch. Ďakujem, pán predsedajúci. Skončil som. Otvorte rozpravu, poprosím.